Pstruholov v Amerike - Brautigan, Richard 1935-1984; Vilikovský, Ján (Bratislava Petit Press, 2005)
Pstruholov v Amerike - dnes už klasické dielo americkej literatúry - patrí k Brautiganovým najznámejším prózam, v ktorých sa spája reálne s fantastickým, prozaické s lyrickým a komické s vážnym v mnohotvárnych fragmentoch. Celým románom, ktorý je akousi kolážou voľne spojených krátkych epizód, sa ťahá nostalgia za strateným svetom autentických hodnôt, nenávratne pohlteným modernou civilizáciou. Aj ústredný symbol diela - Pstruholov v Amerike nadobúdajúci množstvo podôb - stelesňuje pocit straty s nádychom nostalgie. Obraz veľkého skladu, kde sa hromadia a predávajú nepotrebné veci, je obrazom smetiska, na ktorom sa ocitajú potoky, vodopády, lúčky i stromy, vtáky i pstruhy ako symbol hodnôt. K najpôsobivejším stránkam diela patrí originálne poňatá "filmová" kompozičná technika, ktorá autorovi umožňuje vsúvať do textu rôznorodé formy prejavu ako nápisy na pomníkoch, kuchárske recepty čí úryvky z denníkov, čim nielen ozvláštňuje, ale najmä osviežuje jeho výpoveď o súčasnej Amerike.
Keywords: americká literatúra; spoločenské romány